**SASTANAK ČLANOVA NADZORNOG ODBORA ZA IZBORNU KAMPANjU SA PREDSTAVNICIMA RADIO**-**TELEVIZIJE SRBIJE**

Članovi Nadzornog odbora za izbornu kampanju u ponedeljak, 11. decembra 2023. godine, sastali su se sa predstavnicima RTS-a Draganom Ignjić, urednicom emisije sa autorskim doprinosom u Informativnom programu Radio- televizije Srbije i Nebojšom Nikolićem, zamenikom glavnog urednika Prvog programa Radio-Beograda.

 Predstavnici RTS-a su na početku svog izlaganja obavestili članove Nadzornog odbora da se predizborna kampanja prati kroz svakodnevne hronike u centralnoj informativnoj emisiji "Novosti dana", kao i da je predstavljanje stranaka počelo u četvrtak, 7. decembra u okviru emisije debatnog karaktera "U središtu pažnje", u terminu od 17.05, koja je koncipirana tako da po tri predstavnika stranaka i koalicija raspravljaju o različitim temama.

 Član odbora, prof. dr Miodrag Savović, postavio je pitanje da li je RTS doneo Pravilnik.

 Predstavnica RTS-a, Dragana Ignjić, napomenula je da je Pravilnik javno dostupan na zvaničnom sajtu RTS-a i da se nije menjao za ove izbore, odnosno da je isti važio i za prethodne izbore koji su održani 2022. godine. Dodala je i to da je komisija predočila Pravilnik svim učesnicima na izborima kada je bio organizovan javni žreb za predstavljanje. Takođe, dodala je i da će Pravilnik dostaviti svim članovima Nadzornog odbora na mejl.

 Predsednik Nadzornog odbora, Svetislav Goncić, upoznao je predstavnike RTS-a sa predstavkom koju je uputio Bojan Pudar, zamenik člana Republičke izborne komisije, a u kojoj se, između ostalog navodi da je po prvi put javna medijska ustanova RTS odbila da emituje dostavljeni prilog.

 Dragana Ignjić naglasila je da javni medijski servis nije prvi put sada odbio da nešto emituje i da svaka izborna lista ima pravo na svojih 30 sekundi za koje dostavlja materijal, ali da to pravo podrazumeva i određenu odgovornost koja podrazumeva da dostavljeni video materijali moraju biti u skladu sa određenim pravilima, kao i statutom u kome je definisana stroga zabrana kleveta, širenja verske, polne, nacionalne i rasne mržnje, takođe i napadi ad hominem.

 Navela je primer dostavljenog materijala od strane izborne liste IVICA DAČIĆ – PREMIJER SRBIJE, u kome je bio deo vezan za Dragana Đilasa koji nije bio u skladu sa Pravilnikom te je taj sporni deo isečen.

Takođe, navela je i to da urednik emisije Dnevnik ima svoju slobodnu procenu, kao i urednički kolegijum, šta je u skladu sa Pravilima a šta nije.

 Pojasnila je da se materijal koji se koristi za emisiju Dnevnik dostavlja u zaustavnom vremenu, odnosno da stiže tokom kasnih popodnevnih sati nakon čega kolege „pakuju“ izborni blok.

Navela je i to da je reč o osamnaest lista, da svaki dan neko zaboravi da pošalje materijal, ali da je važno da se vodi računa da svako dobije po 30 sekundi što u praksi funkcioniše tako što npr. onaj koji je bio juče prvi, danas će biti negde u sredini, ko je bio u sredini, prebacuje se na prvo mesto, sve to da bi se postigla pravična raspoređenost.

 Član odbora, dr Jovanka Matić, postavila je pitanje kako je RTS došao do toga da u informativnoj emisiji, najgledanijoj emisiji svog informativnog programa, u izbornom bloku prikazuje nešto što je napravio neko drugi izvan RTS-a.

 Navela je i to da svuda u svetu postoji vrlo stroga podela između vrsta izborne komunikacije, odnosno načina obraćanja izbornih učesnika biračima, da postoji jasna razlika između informativnog programa i izbornih blokova koji treba da budu pregled događaja dana u kampanji.

Podsetila je na to da važeći Pravilnik REM-a ističe posebne obaveze javnog medijskog servisa, u tom pogledu definisano je šta je plaćeno oglašavanje, šta su debatni programi, šta su promotivni programi i šta je izborni blok, takođe navedeno je da predizborni sadržaji koji se objavljuju u izbornom segmentu informativne emisije jesu rezultat redovnog rada novinara.

 Podsetila je da se prvi put pojavilo da tzv. partijske kamere imaju svoje priloge još 2007/2008 godine i da je to naišlo na puno kritika u smislu da je vlast to dozvolila a da to poništava ulogu javnog medijskog servisa.

 Dodala je i to se na ovaj način izborni učesnici dovode u neravnopravan položaj, takođe i da proizvodnja promotivnog spota zahteva velika sredstva a neke partije nemaju sredstava, inače je problem naše kampanje u tome što mediji favorizuju i one koji imaju više finansijskih sredstava, a da to sada očigledno čini i RTS.

 Navela je da smatra da je to prekršaj Pravilnika REM-a i da se po tome RTS ne razlikuje nimalo od Pinka, da dva dana uzastopno kada se uporedi izborni blok Pinka i RTS-a dolazi se do zaključka da su potpuno isti s tim što se na RTS-u pojavila neka manjinska stranka koje na Pinku nije bilo.

Na kraju svog izlaganja navela je i to da su izvori za Pink bili označeni i da su to Tanjug i Fonet, dok za RTS nisu navedeni te se to na jedan manipulativan način predstavlja kao izveštaj, odnosno rezultat rada novinara RTS-a.

 Dragana Ignjić navela je da se seća izbora 2007. godine da je to bila jedna od najdužih kampanja. Takođe, da po nekom nepisanom pravilu obično učestvuje dvadeset lista koje dostavljaju materijale i upravo iz potrebe da se nekako definiše koliko je moguće i obezbedi pravedan pristup prema svim učesnicima na izborima, ostavljena je mogućnost da svi dobiju ravnopravno po 30 sekundi, da zatim oni dostavljaju ono što bi se moglo nazvati afirmativnim porukama, odnosno onom što oni obećavaju biračima da će učiniti, te zbog svega navedenog neke stvari ne mogu da se emituju.

Dodala je i to da zbog tehničkih mogućnosti nije moguće da 20 ekipa bude na 20 različitih strana i tako isprate sve, pa je onda napravljen kompromis sa učesnicima na izborima da oni poštuju određena pravila a da RTS poštuje izborne učesnike kako bi svi bili ravnopravno zastupljeni u okviru emisija RTS-a.

 Član odbora, dr Jovanka Matić, smatra da je taj kompromis na štetu birača, kao i da RTS mora imati jedan objektivni pristup, profesionalni novinarski pristup. Navela je da RTS nije imao nijedan prilog sa autorskim potpisom u ovoj izbornoj kampanji.

 Dragana Ignjić pojasnila je da nema autorskih potpisa u kontekstu priloga o kojima je reč jer ona sama kao novinar nema potrebu da potpiše neki izveštaj, s obzirom na to da sam prilog sadrži „sing“ od 20 sekundi koji je dostavila izborna lista i 10 sekundi je rečenica uvoda koja je zasnovana na informaciji o događaju od tog dana a koju izgovara novinar. Navela je i to da se uloga RTS-a ogleda kroz emisije koje se bave tematikom izborne kampanje i predstavljanja kandidata proglašenih izbornih lista.

 Član odbora, dr Jovanka Matić, postavila je pitanje na koji način RTS opravdava izveštaj sa partijskog skupa koji prati sva pravila promotivnog spota a ne informativnog izveštaja o događaju iz Arene.

 Dragana Ignjić pojasnila je da će i druga lista koja bude imala svoj završni skup dostaviti isti materijal koji će takođe biti emitovan.

 Član odbora, prof. dr Dragan Vučinić, postavio je pitanje kako se desilo da predstavljanje stranaka počne tako kasno, 7. decembra 2023. godine.

 Naveo je i to da smatra da vlada izuzetna medijska zatvorenost koja traje godinama, da biračko telo godinama sluša jedne informacije, a nema šansu da čuje drugi pogled, drugo mišljenje o raznim izuzetno značajnim društvenim pitanjima.

 Dragana Ignjić pojasnila je da je predstavljanje stranaka na prvom programu RTS-a, kao i na drugom programu radija, organizovano na potpuno isti način kao za izbore 2022. godine. Navela je i to da u skladu sa Zakonom o izboru narodnih poslanika, RTS čeka da RIK proglasi izborne liste, odnosno zbirnu izbornu listu, i da je tek nakon toga, kada su poznati svi učesnici, moguće organizovati žreb.

 Podsetila je na primer iz izborne kmpanje 2022. godine kada je više puta produžavan rok za jednu listu koja se na kraju nije ni pojavili, ali poenta je bila u tome da se ostavi jedno prazno mesto za predstavljanje. Takođe, ako se npr. žreb organizuje u subotu nije moguće organizovati predstavljanje stranaka pre utorka, jer liste imaju pravo da dostave svoj video materijal ali ga moraju dostaviti 48 sati ranije kako bi se pregledao i kako bi se utvrdilo da li je u skladu sa Pravilnikom.

 Član odbora, dr Jovanka Matić, postavila je pitanje koja profesionalna, urednička procena je korišćena u odluci da se svih dana kampanje, ni jednom rečju ne pomene inicijativa „Proglas“ koja se odvija po celoj Srbiji i ima izrazitu popularnost. Napomenula je i to da je novosadska novinarska škola objavila kratak izveštaj o analizi vesti dana na četiri televizije i zaključila da se tokom dve nedelje samo u jednom slučaju reč „izbori“, pojavila u naslovima dana na televizijama RTS, RTV, Pink i N1.

 Takođe, upitala je na koji način se RTS nosi sa problemom funkcionerske kampanje za koju smatra da se pokazala kao promocija zdravstvenih poduhvata vlasti.

 Dragana Ignjić je napomenula da što se tiče teme zdravstva, da su rađene emisije na tu temu ali da se strogo vodilo računa i proveravalo da li će lekari koji će o temi u emisiji govoriti biti na bilo kojoj listi ili ne. Ukoliko nisu kandidati za narodne poslanike, u skladu sa zakonom mogu gostovati u izbornoj kampanji i govoriti o važnim temama zdravstva kao što je tema inovativnih lekova za retke bolesti.

 Takođe, navela je i to da kada je u toku izborna kampanja nije moguće izbeći izveštavanje o nečemu što je vest. Najskoriji primer jeste dolazak gospodina Ilhama Ilijeva na otvaranje gasovoda, dakle, nije moguće ignorisati vest da je došao neko iz EU, ali upravo zbog izborne kampanje koja je u toku, na tom otvaranju nije govorio predsednik Republike već neko drugi obzirom da bi njegovo obraćanje predstavljalo kršenje zakona koji propisuje da se ne mogu otvarati infrastrukturni projekti trideset dana do dana za glasanje.

 Dodala je i to da što se tiče inicijative „Proglas“, da je gotovo sigurna da je o istoj bilo reči u emisiji „Šta radite, bre“ kao i da ne može da tvrdi da nikada nije bio u okviru emisije Dnevnik koja traje 30 minuta od kojih 25 minuta pripada vestima.

 Član odbora, dr Jovanka Matić, postavila je pitanje kako bi gđa Dragana Ignjić lično ocenila ukupno izveštavanje RTS-a u ovoj izbornoj kampanji.

 Dragana Ignjić navela je da kao urednik, koji se bavi organizovanjem debatnih sadržaja u Jutarnjem programu i koji to čini od 2021. godine, a od kada su evropski posrednici bili u dijalogu o organizovanju izbora, može da kaže da nije sasvim zadovoljna, ali da nije ni nezadovoljna. Takođe, da smatra ključnim pravedno raspoređenivanje predstavnika vlasti i predstavnika opozicije, da oni u 25 minuta emisije imaju priliku da razgovaraju i da im ne meri vreme, dodala je i to da nije moguće uticati na način na koji neko razgovara ali da se vodila principom da ukoliko nema dve različite strane, otkaže emisiju ili promeni predstavnike izbornih lista.

 Član odbora, dr Slobodan Prvanović, naveo je da smatra kako unazad nekoliko godina RTS na neki način ignoriše neke aktuelne teme, kao npr. afere „Krušik“ i doktorat Siniše Malog.

Takođe, naveo je i da kada se uporedi spisak gostiju političara koji su bili u emisiji koju vodi gospođa Ljubica Gojgić na RTV-u, i spisak gostiju koji su bili na RTS-u, postoji ogromna razlika, odnosno kao da postoji drugačiji kriterijum šta je aktuelno za RTV, a šta je aktuelno za RTS.

 Dragana Ignjić naglasila je da kada se analizira RTV, pominje se emisija Pravi ugao, a kada se analizira RTS, potpuno se prenebregava činjenica da izvan Dnevnika u 19.30 časova na Prvom programu postoje i drugi sadržaji koji su daleko uticajniji i daleko gledaniji od svih ovih pomenutih programa. Konkretno, emisija „Oko magazin“ koja se emituje od 18.25 časova se bavila temama i „Krušika“ i doktorata Siniše Malog iz svih uglova. Navela je i to da može svim članovima proslediti mejl sa datumom i linkom celih emisija koje se mogu pogledati na „Jutjubu“. Dodala je i to da je pomenute emisije u proseku gledalo od 700 hiljada do milion ljudi u 18.25 časova kao i da kada se nešto objavi na RTS-u, da to čuje i mnogo više ljudi, da je konkretno o dve pomenute afere bilo reči u emisiji „Oko“ koja je posle „Dnevnika“ druga najgledanija emisija i da smatra da se ne može reći da Srbija to ne zna samo iz razloga što neko nije ispratio to izdanje „Oko magazina“.

Na postavljeno pitanje oko otvaranje puta „Miloš Veliki“ podsetila je da se izveštavanje nije vršilo u izbornoj kampanji kao i da ono što se smatra projektom od javnog interesa, odnosno državnim projekatom, o tome RTS izveštava i da to nema nikakve veze ko je vlast, a ko je opozicija.

 Član odbora, dr Jovanka Matić, postavila je pitanje šta je sa izveštavanjem o slučaju Miketić.

Dragana Ignjić navela je da što se tiče slučaja Miketić, RTS nije komercijalna televizija kao Televizija Pink te stoga nije ni izveštavao o istom jer je reč o nečijoj privatnoj stvari. Naglasila je, takođe, da se nije utvrdilo ko je pustio snimak kao i da je neukusno mešati privatno u izbornoj kampanji.

Istakla je da na RTS-u, u okviru najgledanijeg jutarnjeg programa koji pokriva celu Srbiju, postoji razgovor vlasti i opozicije, da su prisutni svi predstavnici opozicije koji sede zajedno na metar odaljenosti od predstavnika vlasti.

 Svetislav Goncić obavestio je i o primljenoj predstavci koja se tiče izborne liste MI, GLAS IZ NARODA, PROF. DR BRANIMIR NESTOROVIĆ, u kojoj se između ostalog, ukazuje da je RTS uskratio pravo proglašenoj listi da na bilo koji način bude uključena u debatne emisije u predizbornom informativnom programu.

 Dragana Ignjić navela je da će upravo gdin Nestorović tokom narednog dana gostovati u okviru emisije „Oko“, s obzirom na to da se i u okviru te emisije pozivaju nosioci izbornih lista i da imaju 15 minuta u intervjuu jedan na jedan, koji je zamišljen kao novinarski intervju. Konkretno, kritika je upućena jer gospodin Nestorović nije bio pozvan u prvu emisiju „Reč na reč“ u koju se pozivaju samo liste koje već imaju parlamentarni status.

 Na kraju svog izlaganja dodala je da će formulisati odgovor na predmetnu predstavku i proslediti ga svim članovima Nadzornog odbora.

 U diskusiji su učestvovali: Svetislav Goncić, predsednik Nadzornog odbora i članovi: dr Jovanka Matić, dr Slobodan Prvanović, prof. dr Miodrag Savović, prof. dr Branko Rakić, mr Vojin Vučićević, Aleksandar Milosavljević i Aleksandar Stamatović.